CELEX: 32021R2026
Language: mt
Date: 2021-09-13 00:00:00
Title: Regolament Delegat tal-Kummissjoni (UE) 2021/2026 tat-13 ta’ Settembru 2021 li jemenda r-Regolament Delegat tal-Kummissjoni (UE) 2020/592 dwar ċerti derogi temporanji tar-Regolament (UE) Nru 1308/2013 tal-Parlament Ewropew u tal-Kunsill biex jiġi indirizzat it-tfixkil fis-suq fis-settur tal-inbid ikkawżat mill-pandemija tal-COVID-19 u l-perjodu ta’ applikazzjoni

22.11.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 415/1
               
            
         REGOLAMENT DELEGAT TAL-KUMMISSJONI (UE) 2021/2026
         tat-13 ta’ Settembru 2021
         li jemenda r-Regolament Delegat tal-Kummissjoni (UE) 2020/592 dwar ċerti derogi temporanji tar-Regolament (UE) Nru 1308/2013 tal-Parlament Ewropew u tal-Kunsill biex jiġi indirizzat it-tfixkil fis-suq fis-settur tal-inbid ikkawżat mill-pandemija tal-COVID-19 u l-perjodu ta’ applikazzjoni
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b’mod partikolari l-Artikolu 219(1) tiegħu,
         Billi:
         
                     (1)
                  
                  
                     Ir-Regolament Delegat tal-Kummissjoni (UE) 2020/592 (2) introduċa għadd ta’ derogi minn ċerti dispożizzjonijiet tar-Regolament (UE) Nru 1308/2013,inter alia, fis-settur tal-inbid, bil-għan li jwieżnu lill-operaturi tal-inbid biex jiġu mgħejuna jlaħħqu mal-impatt tal-pandemija tal-COVID-19. Madankollu, minkejja l-utilità ta’ dawk il-miżuri, is-suq tal-inbid ma rnexxilux jerġà jikseb il-bilanċ tiegħu bejn il-provvista u d-domanda.
                  
               
                     (2)
                  
                  
                     Il-pandemija tal-COVID-19 mhijiex taħt kontroll. Il-kampanji ta’ vaċċinazzjoni f’xi reġjuni tal-Unjoni u madwar id-dinja mhumiex biżżejjed u r-restrizzjonijiet fuq il-moviment u l-miżura ta’ tbegħid soċjali għadhom qed jiġu applikati fil-biċċa l-kbira tal-pajjiżi. Dawk il-miżuri jinkludu restrizzjonijiet relatati mal-ivvjaġġar, id-daqs tal-laqgħat soċjali, il-festi privati, l-avvenimenti pubbliċi u l-possibbiltà li wieħed jiekol u jixrob barra mid-dar. Dawk ir-restrizzjonijiet jirriżultaw fi tnaqqis ulterjuri fil-konsum tal-inbid fl-Unjoni, fi stokkijiet akbar u b’mod aktar ġenerali f’disturb fis-suq. F’xi Stati Membri, terz tal-konsum tal-inbid huwa relatat mat-turiżmu. Għalhekk, il-konsum tal-inbid kompla jonqos u l-istokkijiet għadhom għoljin. Dawk l-effetti tal-pandemija flimkien mat-tariffi imposti mill-Istati Uniti u mewġa ta’ġlata fl-Ewropa f’April 2021 kellhom impatt negattiv qawwi fuq l-introjtu tal-produtturi tal-inbid fl-Unjoni. Huwa stmat li l-kombinazzjoni ta’ dawk il-fatturi kollha kellha l-effett li tnaqqas b’medja ta’ 15 sa 20 % il-fatturi tas-settur tal-inbid tal-Unjoni, b’xi kumpaniji li rrappurtaw telf sa 40 %.
                  
               
                     (3)
                  
                  
                     Barra minn hekk, l-inċertezza dwar id-durata tal-kriżi, li għadha diffiċli li titbassar minħabba l-mutabbiltà rapida tal-virus, tkompli tkabbar id-disturb eżistenti sinifikanti fis-suq tal-inbid tal-Unjoni. Dan ifisser li l-irkupru tas-settur se jieħu aktar żmien milli seta’ kien previst fil-bidu tal-2021. Għaldaqstant, huwa xieraq li jitkompla jiġi offrut appoġġ temporanju u eċċezzjonali lis-settur tal-inbid tal-Unjoni biex tiġi evitata ż-żieda fil-fallimenti li ġiet irrappurtata.
                  
               
                     (4)
                  
                  
                     Minħabba li l-assigurazzjoni fuq il-ħsad hija strument importanti għall-ġestjoni tar-riskji, inklużi riskji marbuta ma’ avvenimenti klimatiċi avversi tali perjodi ta’ ġlata severi tardivi u partikolarment twal f’April 2021 u riskji marbuta ma’ disturbi fis-suq tali li jirriżultaw mill-pandemija tal-COVID-19, huwa xieraq li jiġi pprovdut inċentiv akbar għall-vitikulturi biex jikkuntrattaw assigurazzjoni tal-ħsad billi jiżdied l-appoġġ tal-Unjoni għal dik il-miżura. Huwa xieraq ukoll li dan l-inċentiv ikopri aktar minn sena ta’ kummerċjalizzazzjoni waħda, minħabba li l-esperjenza wriet li l-użu tal-appoġġ għall-assigurazzjoni tal-ħsad kien limitat ħafna fl-imgħoddi. Għalhekk, huwa essenzjali li jkun hemm biżżejjed żmien biex l-Istati Membri u l-operaturi fis-settur tal-inbid jiġu infurmati u mħeġġa jagħmlu użu minn din ir-rata eċċezzjonali ta’ appoġġ. Għalhekk, jeħtieġ li tiżdied il-kontribuzzjoni finanzjarja tal-Unjoni għall-appoġġ għall-assigurazzjoni tal-ħsad kif imsemmi fl-Artikolu 8 tar-Regolament Delegat (UE) 2020/592 mis-16 ta’ Ottubru 2021 sa tmiem il-perjodu ta’ programmazzjoni 2019–2023.
                  
               
                     (5)
                  
                  
                     Barra minn hekk, peress li s-suq tal-inbid tal-Unjoni mhuwiex mistenni li jerġa’ jikseb il-bilanċ tiegħu bejn il-provvista u d-domanda fuq terminu qasir, huwa meħtieġ li l-applikazzjoni tal-miżuri stabbiliti fl-Artikoli 5a u 6, fl-Artikolu 7(2) u l-Artikolu 9 tar-Regolament Delegat (UE) 2020/592 tiġi estiża sal-15 ta’ Ottubru 2022.
                  
               
                     (6)
                  
                  
                     Għaldaqstant, jenħtieġ li r-Regolament Delegat tal-Kummissjoni (UE) 2020/592 jiġi emendat skont dan.
                  
               
                     (7)
                  
                  
                     Sabiex tiġi żgurata l-kontinwità bejn is-snin finanzjarji 2021 u 2022, jenħtieġ li dan ir-Regolament jjidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea u japplika mis-16 ta’ Ottubru 2021,
                  
               ADOTTAT DAN IR-REGOLAMENT:
         
            Artikolu 1
            Emendi għar-Regolament Delegat tal-Kummissjoni (UE) 2020/592
            Ir-Regolament Delegat tal-Kummissjoni (UE) 2020/592 huwa emendat kif ġej:
            
                        (1)
                     
                     
                        L-Artikolu 8 huwa emendat kif ġej:
                        
                                    (a)
                                 
                                 
                                    il-frażi introduttorja hija sostitwita b’dan li ġej:
                                    
                                                 
                                             
                                             
                                                “B’deroga mill-Artikolu 49(2), (b) tar-Regolament (UE) Nru 1308/2013, għall-operazzjonijiet magħżula mill-4 ta’ Mejju 2020 sal-15 ta’ Ottubru 2021, il-kontribuzzjoni finanzjarja tal-Unjoni għall-appoġġ għall-assigurazzjoni tal-ħsad ma għandhiex tkun aktar minn 70 % tal-kost tal-primjums tal-assigurazzjoni mħallsa mill-produtturi għall-assigurazzjoni:”;
                                             
                                          
                              
                                    (b)
                                 
                                 
                                    il-paragrafu li ġej għandu jiżdied:
                                    
                                                 
                                             
                                             
                                                “Għall-operazzjonijiet magħżula mis-16 ta’ Ottubru 2021 sal-15 ta’ Ottubru 2023, il-kontribuzzjoni finanzjarja tal-Unjoni għall-appoġġ għall-assigurazzjoni tal-ħsad ma għandhiex tkun aktar minn 80 % tal-kost ta’ tali primjums tal-assigurazzjoni.”;
                                             
                                          
                              
                  
                        (2)
                     
                     
                        fl-Artikolu 10, id-data “15 ta’ Ottubru 2021” hija sostitwita bid-data “15 ta’ Ottubru 2022”.
                     
                  
         
            Artikolu 2
            Dħul fis-seħħ u applikazzjoni
            Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            Għandu japplika mis-16 ta’ Ottubru 2021.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-13 ta’ Settembru 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 347, 20.12.2013, p. 671.
         
            (2)  Ir-Regolament Delegat tal-Kummissjoni (UE) 2020/592 tat-30 ta’ April 2020 dwar miżuri eċċezzjonali temporanji li jidderogaw minn ċerti dispożizzjonijiet tar-Regolament (UE) Nru 1308/2013 tal-Parlament Ewropew u tal-Kunsill biex jiġi indirizzat it-tfixkil fis-suq fis-settur tal-frott u l-ħxejjex u fis-settur tal-inbid ikkawżat mill-pandemija tal-COVID-19 u miżuri marbuta magħha (ĠU L 140, 4.5.2020, p. 6).